Kerámiák megmunkálása lézerfénnyel

Képíró Ibolya
V. fizikus – angol szakfordító
Témavezető: Dr. Osvay Károly egyetemi docens
SZTE TTK Optikai és Kvantumelektronikai Tanszék

Számos példát láttunk eddig a lézerek anyag-megmunkálási felhasználására. A lézerek alkalmazása egyre elterjedtebb az iparban: több autógyárban már sikeresen használnak nagyteljesítményű lézereket (pl. CO2, YAG, excimerek) vágásra, autókarosszériák hegesztésére és forrasztásra. A korábbi mechanikai vágási technikákkal szemben előnyt jelent, hogy vágás során a kémiai reakció kiküszöbölhető, így a környezet deformációja kisebb, mint a hagyományos eljárásoknál. Az orvostudományban is számos alkalmazása ismert, elsősorban sebészeti területeken jelentett nagy előrelépést a szövetszétválasztásban: a lézer a szövet érintése nélkül vág, vágás közben lezárja az ereket, a szöveti roncsolások sebgyógyulási ideje lerövidült. 
A kerámiák felhasználása egyre sokrétűbb: díszítő elem (“china”), elektromos szigetelők az iparban és a háztartásban, újabban szupravezetők. Lézerrel lehet-e, és hogyan kerámiák felületét módosítani? Dolgozatomban azt vizsgálom, hogy kerámiák felülete lézerfény besugárzására milyen elváltozást mutat. A kísérleteim célja meghatározni, hogy különböző besugárzott intenzitások és besugárzási idők alkalmazása mellett milyen felületi elváltozások lépnek fel.